EARTH ข่าวดีในข่าวร้ายแฉทุกวัน ทันเกมหุ้น
สำหรับธุรกิจบางประเภท ข่าวร้ายของคนอื่น...โดยเฉพาะของคู่แข่ง... คือข่าวดีของตัวแอง
3 พ.ย. 2559

สำหรับธุรกิจบางประเภท ข่าวร้ายของคนอื่น…โดยเฉพาะของคู่แข่ง… คือข่าวดีของตัวแอง
จะบอกว่าใจร้ายคงไม่ได้ เพราะโอกาสเมื่อมาถึง ก็ต้องฉกฉวยไขว่คว้ามาครอบครองให้ได้ ก่อนที่จะหลุดลอยไป
กรณีของราคาถ่านหินโลกราคาวิ่งกระฉูด และส่งผลให้ราคาหุ้นบริษัทประกอบการด้านถ่านหินที่แน่นอนมาหลายเดือนไม่ไหวติง พากันลิงโลดเหมือนปลากระดี่ได้น้ำ…เข้าข่ายดังกล่าว
ราคาหุ้นของ บริษัท เอ็นเนอร์ยี่ เอิร์ธ จำกัด (มหาชน) หรือ EARTH  ถูกไล่ซื้อทำให้ดันราคาตามหุ้นถ่านหินอื่นๆ ในตลาดหุ้นไทย (บางรายถูกขึ้นทำเนียบ แคชบาลานซ์ เพราะเล่นไล่ราคามากเกินขนาด) ในช่วง 2 วันที่ผ่านมาจากฐาน 4.60 บาท แน่นิ่งมาประมาณ 2 เดือนเศษ มาถึงจุดสูงสุดวานนี้ 4.88 บาท แต่ย่อตัวลงมาปิดที่ระดับ 4.82 บาท
ทิศทางราคาหุ้นเปลี่ยนจากขาลงเป็นขาขึ้น ตามราคาถ่านหินกะทันหันอย่างนี้ มีคำถามว่าจะเป็นแค่ “สงคราม 2 วัน” แบบเดือนกรกฎาคมอีกครั้ง หรือไม่
ในช่วงเดือนกรกฎาคม ข่าวจากทางการจีนที่สั่งลดกำลังการผลิตถ่านหินเพื่อปิดเหมืองอันตรายจำนวนมากในประเทศลงส่งผลให้สต๊อกถ่านหินในจีนลดลงไป 4.2% เทียบสัปดาห์ก่อนหน้า และจำนวนวันที่จะต้องสต๊อกถ่านหินภาคบังคับหรือ  Inventory day ลดลงเหลือ 18 วัน ซึ่งเป็นระดับต่ำกว่าปกติ  ก็เคยเกิดปรากฏการณ์ที่ทำให้หุ้นถ่านหินอย่าง BANPU LANNA และ EARTH  ถูกประเมินว่าจะมีปัจจัยหนุนราคาหุ้นในระยะสั้น
             แล้วก็สั้นจริงเพียงแค่ 3 วัน เพราะหลังจากนั้นก็ย่อตัวลงต่อเนื่อง โดยเฉพาะหุ้น EARTH (ดูกราฟประกอบ)
ครั้งล่าสุดนี้ จะต่างออกไปจากเดิมหรือไม่ …ต้องดูรายละเอียด เพราะ…รายละเอียด เป็นได้ทั้งพระเจ้าและซาตาน
 คมนุษย์ถ่านหิน “ตัวจริง” อย่าง นายขจรพงศ์ คำดี ประธานกรรมการบริหาร EARTH ไม่รอช้าที่จะออกมาอธิบายว่า กรณีเกิดเหตุแก๊สระเบิดขึ้นที่เหมืองถ่านหินจินซานโกว ในนครฉงชิ่ง ทำให้รัฐบาลจีนเข้มงวดด้านความปลอดภัยมากขึ้นเป็นเรื่องปกติ ส่งผลให้ปริมาณการผลิตถ่านหินในประเทศจีนปรับลดลง สวนทางกับความต้องการใช้ถ่านหินที่ยังอยู่ระดับเดิม
EARTH ในฐานะผู้ประกอบการธุรกิจถ่านหินจะได้รับประโยชน์ด้วย…เรียกว่าพร้อมเสียบ..เพราะว่า EARTH มีบริษัทย่อยในประเทศจีน คือ บริษัท กวางตง เอ็นเนอร์ยี่ จำกัด ที่รับถ่านหินจากประเทศอินโดนีเซียเข้าไปจัดจำหน่ายให้แก่ลูกค้าในประเทศจีนโดยตรงอยู่แล้ว
งานนี้ เสี่ยขจรพงศ์ ย้ำว่า ไม่ได้เป็นเรื่องชั่วคราวแน่นอน…แล้วก็ไม่ใช่ค้างคืนด้วย…แต่ยาวหลายเดือน
 เหตุผลก็เพราะว่า ปัญหาปริมาณการผลิตถ่านหินขาดตลาดเกิดทั่วโลก ไม่เฉพาะแค่ในจีนเท่านั้น เพราะเหมืองถ่านหินออสเตรเลีย และอินโดนีเซีย หยุดดำเนินการผลิตไปบางส่วน จากราคาถ่านหินที่ตกต่ำในช่วงที่ผ่านมา ประกอบกับการเข้มงวดมาตรฐานและคุณภาพมากยิ่งขึ้นของรัฐบาลจีน
ส้มหล่นแรงๆ อย่างนี้.. ถึงเท้าจะบวมก็ต้องยอม
ทำให้ EARTH เชื่อมั่นว่า จะสามารถทำยอดขายถ่านหินพุ่งสู่ระดับ 11 ล้านตัน ได้ตามเป้าที่วางไว้ในปีนี้ แบ่งออกเป็น ยอดขายในประเทศจำนวน 30% และยอดขายจากต่างประเทศจำนวน 70% และปีต่อไปจะยังคงรักษาการเติบโตของยอดขายเพิ่มขึ้นอีกปีละ 1 ล้านตัน โดยจะเน้นการดำเนินธุรกิจในประเทศจีนเป็นหลัก เนื่องจาก EARTH มียอดขายที่แน่นอน
พูดถึงขนาดนี้ ใครที่ยังไม่เคยมีทัศนคติเชิงลบต่อหุ้นถ่านหิน ..เชื่อในคำพูดคร่ำครึว่าที่ “ค้าถ่าน กำไรหมิ่น” (ภาษาล้านนา มีความหมายว่า ค้าถ่าน กำไรน้อยแถมได้เขม่าติดตัวดำอีก)…คงต้องเมียงมองกันได้แล้ว
ส่วนจะซื้อ ถือ หรือ ขาย ขึ้นกับวิจารณญาณ ….ตาดีได้ ตาร้ายเสีย
“อิ อิ อิ”
 